**Problémy dospievania**

**Kamarátstvo**

Keď sa dieťa narodí, vytvára si najprv vzťahy s matkou, otcom, súrodencami, ostatnými členmi rodiny. Neskôr poznáva iné deti a vytvára si s nimi **kamarátske vzťahy.**

**Kamarátstvo** vzniká medzi deťmi, ktoré bývajú v susedstve, na sídlisku medzi spolužiakmi. Hrajú sa spolu, športujú, chodia do školy a pod. Vzniká najčastejšie medzi deťmi rovnakého pohlavia. Na kamarátov sa citovo neviažeme tak, ako na rodinu.

Je to krásny vzťah medzi ľuďmi, ktorý obohacuje a rozvíja každého človeka.

**Priateľstvo**

Kamarát a priateľ sú pojmy, o ktorých si myslíme, že majú rovnaký význam, ale medzi nimi je určitý rozdiel.

Priateľstvo je hlbší citový vzťah, máme ich menej ako kamarátov. Vyberáme si ich starostlivejšie.

Deti, ktoré dospievajú majú svoje tajomstvá, s ktorými sa radšej zdôverujú svojim priateľom. Na rodičoch vidia chyby, už im bezhranične neveria, často sa im vyhýbajú a odmietajú ich lásku. V tomto období sa uvoľňujú vzťahy medzi dieťaťom a rodičmi, sú mu vzdialení, cudzí, akoby mu nechápali jeho problémy.

O to viac rastie **hodnota priateľstva,** ktoré má dôležitú úlohu. Medzi priateľmi musí byť vzájomné porozumenie a dôvera, musia si jeden druhého vážiť.

Poznáme aj nevhodné priateľstvá, ktoré môžu viesť k vytváraniu nevhodných návykov (fajčenie, alkohol, drogy), dokonca k páchaniu trestnej činnosti (krádež, ublíženie na zdraví).

Priateľstvá vznikajú aj medzi **človekom a zvieraťom.** Aj ony citovo obohacujú človeka.

**Láska**

Je hlboký citový vzťah k inému človeku. Prvé podoby vznikajú už v detstve. Prvou podobou lásky je láska matky a dieťaťa.

Láska sprevádza človeka celým životom. V puberte sa začína prejavovať záujem o priateľstvo s partnerom druhého pohlavia. Obaja k sebe cítia určitú náklonnosť, neznamená to ešte pohlavné zblíženie. Stačí im vidieť sa, držať sa za ruky, počuť sa, obdivovať krásu toho druhého.

Prvé lásky sú dôležité aj preto, lebo sú prípravou na neskoršie vážne a hlboké vzťahy.

Láska je aj vzájomná úcta, dôvera.